CELEX: 32016R0958
Language: fi
Date: 2016-03-09 00:00:00
Title: Komission delegoitu asetus (EU) 2016/958, annettu 9 päivänä maaliskuuta 2016, Euroopan parlamentin ja neuvoston asetuksen (EU) N:o 596/2014 täydentämisestä sijoitussuositusten tai muiden sijoitusstrategiaa koskevia suosituksia tai ehdotuksia sisältävien tietojen puolueettomaan esittämiseen sekä erityisten etujen tai eturistiriitojen julkistamiseen liittyviä teknisiä järjestelyjä koskevilla teknisillä sääntelystandardeilla (ETA:n kannalta merkityksellinen teksti)

17.6.2016   
            
            
               FI
            
            
               Euroopan unionin virallinen lehti
            
            
               L 160/15
            
         KOMISSION DELEGOITU ASETUS (EU) 2016/958,
   annettu 9 päivänä maaliskuuta 2016,
   Euroopan parlamentin ja neuvoston asetuksen (EU) N:o 596/2014 täydentämisestä sijoitussuositusten tai muiden sijoitusstrategiaa koskevia suosituksia tai ehdotuksia sisältävien tietojen puolueettomaan esittämiseen sekä erityisten etujen tai eturistiriitojen julkistamiseen liittyviä teknisiä järjestelyjä koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 20 artiklan 3 kohdan kolmannen alakohdan,
   sekä katsoo seuraavaa:
   
               (1)
            
            
               Yhdenmukaistetut standardit, jotka liittyvät sijoitussuosituksiin tai muihin sijoitusstrategiaa koskevia suosituksia tai ehdotuksia sisältäviin tietoihin, jäljempänä ’suositukset’, ovat välttämättömiä tällaisten tietojen puolueettoman, selkeän ja täsmällisen esittämisen sekä etujen ja eturistiriitojen julkistamisen kannalta. Suosituksia tuottavien tai levittävien henkilöiden olisi noudatettava kyseisiä standardeja. Erityisesti, jotta varmistettaisiin puolueettomuutta, rehellisyyttä ja avoimuutta koskevien tiukkojen markkinavaatimusten täyttäminen, suositukset olisi esitettävä puolueettomalla tavalla ja johtamatta markkinaosapuolia tai yleisöä harhaan.
            
         
               (2)
            
            
               Kaikilla suosituksia tuottavilla tai levittävillä henkilöillä olisi oltava käytössään järjestelyt, joilla varmistetaan, että tiedot esitetään puolueettomasti ja että edut tai eturistiriidat julkistetaan tehokkaasti. Lisäksi olisi tehtävä lisäjärjestelyjä sellaisia henkilöryhmiä varten, jotka luonteensa ja toimintansa vuoksi aiheuttavat yleensä suurempia markkinoiden luotettavuuteen ja sijoittajansuojaan kohdistuvia riskejä. Niihin kuuluvat riippumattomat analyytikot, sijoituspalveluyritykset, luottolaitokset, kaikki henkilöt, joiden pääasiallisena liiketoimintana on suositusten tuottaminen tai levittäminen, ja niiden palveluksessa työsopimuksen perusteella tai muutoin toimivat luonnolliset henkilöt sekä muut rahoitusvälineitä koskevia sijoituspäätöksiä ehdottavat henkilöt, jotka esiintyvät henkilöinä, joilla on rahoitusalan kokemusta tai asiantuntemusta, tai joita markkinaosapuolet pitävät tällaisina henkilöinä, jäljempänä ’asiantuntijat’. Indikaattoreita, jotka olisi otettava huomioon tunnistettaessa tällaisia asiantuntijoita, ovat muun muassa se, kuinka usein kyseiset henkilöt tuottavat suosituksia ja kuinka monet noudattavat niitä, sekä kyseisten henkilöiden henkilökohtainen työhistoria, mukaan luettuna tieto siitä, ovatko nämä henkilöt aiemmin tuottaneet suosituksia ammattimaisesti ja välittävätkö kolmannet osapuolet, kuten tiedotusvälineet, näiden henkilöiden aiempia suosituksia tai ovatko ne välittäneet tällaisia suosituksia.
            
         
               (3)
            
            
               Suosituksia tuottavien henkilöiden henkilöllisyys, niiden mahdollinen toimivaltainen viranomainen sekä päivämäärät ja kellonajat, joina suositukset on saatu valmiiksi ja joina niitä on levitetty, olisi julkistettava, koska nämä tiedot voivat olla arvokkaita sijoittajien sijoituspäätösten kannalta.
            
         
               (4)
            
            
               Arvostusten ja menetelmien julkistaminen tarjoaa hyödyllistä tietoa, joka auttaa ymmärtämään suosituksia sekä arvioimaan, missä määrin suosituksia tuottavat henkilöt ovat johdonmukaisia käyttämissään arvostuksissa ja menetelmissä. Suosituksissa, jotka ovat saman henkilön tuottamia ja koskevat samalla alalla tai samassa maassa toimivia yrityksiä, olisi pyrittävä johdonmukaisesti esittämään joitakin yhteisiä tekijöitä. Riippumattomien analyytikkojen, sijoituspalveluyritysten, luottolaitosten, henkilöiden, joiden pääasiallisena liiketoimintana on suositusten tuottaminen, ja niiden palveluksessa työsopimuksen perusteella tai muutoin toimivien luonnollisten henkilöiden sekä asiantuntijoiden olisi näin ollen selitettävä suosituksissa kaikki käyttämiensä arvostusten tai menetelmien muutokset.
            
         
               (5)
            
            
               Suosituksia tuottavien henkilöiden edut ja kyseisiin etuihin mahdollisesti liittyvät ristiriidat voivat vaikuttaa mielipiteisiin, joita nämä henkilöt esittävät suosituksissaan. Jotta voidaan varmistaa mahdollisuus tietojen puolueettomuuden ja luotettavuuden arviointiin, olisi asianmukaista julkistaa suhteet ja olosuhteet, joiden voidaan kohtuudella odottaa heikentävän tietojen puolueettomuutta, mukaan luettuina suosituksen tuottavan henkilön tai samaan konserniin kuuluvan henkilön edut tai eturistiriidat, jotka liittyvät rahoitusvälineeseen tai liikkeeseenlaskijaan, jota suositus suoraan tai välillisesti koskee.
            
         
               (6)
            
            
               Etujen ja eturistiriitojen julkistamisen olisi oltava riittävän yksityiskohtaista, jotta suosituksen vastaanottaja voisi muodostaa tietoon perustuvan näkemyksen edun tai eturistiriidan laajuudesta ja luonteesta. Riippumattomien analyytikkojen, sijoituspalveluyritysten, luottolaitosten, henkilöiden, joiden pääasiallisena liiketoimintana on suositusten tuottaminen, ja niiden palveluksessa työsopimuksen perusteella tai muutoin toimivien luonnollisten henkilöiden sekä asiantuntijoiden olisi julkistettava myös, onko niillä ennalta määritetyn raja-arvon ylittävä pitkä tai lyhyt nettopositio sen liikkeeseenlaskijan liikkeeseenlasketussa osakepääomassa, jota suositus koskee. Tässä yhteydessä niiden olisi laskettava kyseinen pitkä tai lyhyt nettopositio Euroopan parlamentin ja neuvoston asetuksen (EU) N:o 236/2012 (2) mukaisia positioiden laskentamenetelmiä noudattaen.
            
         
               (7)
            
            
               Oikeasuhteisuuden varmistamiseksi olisi sallittava, että suosituksia tuottavat henkilöt mukauttavat tietojen puolueettomaan esittämiseen sekä etujen tai eturistiriitojen julkistamiseen liittyviä järjestelyjään tässä asetuksessa vahvistetuissa rajoissa myös silloin, kun ne tuottavat suosituksia, jotka eivät ole kirjallisia ja jotka esitetään esimerkiksi kokousten, kiertueiden tai audio- tai videokokousten välityksellä tai radiossa, televisiossa tai verkkosivuilla esittävien haastattelujen välityksellä.
            
         
               (8)
            
            
               Suosituksia voi levittää muuttamattomassa, muutetussa tai tiivistetyssä muodossa toinen henkilö kuin suositusten tuottaja. Tapa, jolla suositusten levittäjät käsittelevät suosituksia, voi vaikuttaa merkittävästi siihen, miten sijoittajat arvioivat suosituksia. Erityisesti suosituksen levittäjän henkilöllisyyden ja alkuperäiseen suositukseen tehtyjen muutosten laajuuden tunteminen voi tarjota arvokasta tietoa sijoittajille niiden tehdessä sijoituspäätöksiään.
            
         
               (9)
            
            
               Jos suosituksia levittävät henkilöt ekstrapoloivat vain joitakin alkuperäisen suosituksen osia, tämä voi johtaa alkuperäisen suosituksen sisällön olennaiseen muuttamiseen. Alkuperäisen suosituksen sisällön muuttamista (esimerkiksi osta-suosituksen muuttaminen pidä- tai myy-suositukseksi tai päinvastoin tai hintatavoitteen muuttaminen) olisi aina pidettävä olennaisena muuttamisena.
            
         
               (10)
            
            
               Tähän asetukseen liittyvässä henkilötietojen käsittelyssä olisi noudatettava Euroopan parlamentin ja neuvoston direktiivin 95/46/EY (3) täytäntöön panemiseksi annettuja kansallisia lakeja, asetuksia tai hallinnollisia määräyksiä.
            
         
               (11)
            
            
               Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.
            
         
               (12)
            
            
               Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (4) 37 artiklan mukaisesti perustetulta arvopaperimarkkina-alan osallisryhmältä.
            
         
               (13)
            
            
               Rahoitusmarkkinoiden sujuvan toiminnan varmistamiseksi on tarpeen, että tämä asetus tulee voimaan kiireellisesti ja että tässä asetuksessa annettuja säännöksiä sovelletaan samasta päivämäärästä lähtien kuin asetuksessa (EU) N:o 596/2014 annettuja säännöksiä,
            
         ON HYVÄKSYNYT TÄMÄN ASETUKSEN:
   I LUKU
   
      YLEISET SÄÄNNÖKSET
   
   1 artikla
   Määritelmät
   Tässä asetuksessa tarkoitetaan
   
               a)
            
            
               ’asiantuntijalla’ asetuksen (EU) N:o 596/2014 3 artiklan 1 kohdan 34 alakohdan ii alakohdassa tarkoitettua henkilöä, joka toistuvasti ehdottaa rahoitusvälineitä koskevia sijoituspäätöksiä ja joka:
               
                           i)
                        
                        
                           esiintyy henkilönä, jolla on rahoitusalan asiantuntemusta tai kokemusta; tai
                        
                     
                           ii)
                        
                        
                           esittää suosituksensa siten, että muiden henkilöiden on kohtuullista olettaa kyseisellä henkilöllä olevan rahoitusalan asiantuntemusta tai kokemusta;
                        
                     
         
               b)
            
            
               ’konsernilla’ Euroopan parlamentin ja neuvoston direktiivin 2013/34/EU (5) 2 artiklan 11 alakohdassa määriteltyä konsernia.
            
         II LUKU
   
      SUOSITUSTEN TUOTTAMINEN
   
   2 artikla
   Suositusten tuottajien henkilöllisyys
   1.   Henkilöiden, jotka tuottavat tai levittävät sijoitussuosituksia tai muita tietoja, joilla suositellaan tai ehdotetaan investointistrategiaa, jäljempänä ’suositukset’, on julkistettava kaikissa tuottamissaan suosituksissa selkeästi ja näkyvästi henkilöllisyytensä ja seuraavat tiedot muiden suosituksen tuottamisesta vastaavien henkilöiden henkilöllisyydestä:
   
               a)
            
            
               jokaisen suosituksen tuottamiseen osallistuvan luonnollisen henkilön nimi ja tehtävänimike;
            
         
               b)
            
            
               jos suosituksen tuottamiseen osallistuva luonnollinen henkilö tai oikeushenkilö toimii sopimuksen perusteella, työsopimus mukaan luettuna, tai muutoin oikeushenkilön puolesta, kyseisen oikeushenkilön nimi.
            
         2.   Jos suosituksia tuottava henkilö on sijoituspalveluyritys, luottolaitos tai sijoituspalveluyrityksen tai luottolaitoksen palveluksessa työsopimuksen perusteella tai muutoin toimiva luonnollinen henkilö, kyseisen henkilön on 1 kohdassa säädettyjen tietojen lisäksi ilmoitettava suosituksessa asianomaisen toimivaltaisen viranomaisen tunnistetiedot.
   3.   Jos suosituksia tuottava henkilö ei ole 2 kohdassa tarkoitettu henkilö, mutta siihen sovelletaan itsesääntelyä koskevia normeja tai menettelysääntöjä suositusten tuottamisen osalta, kyseisen henkilön on 1 kohdassa säädettyjen tietojen lisäksi ilmoitettava suosituksessa näiden normien tai menettelysääntöjen viitetiedot.
   3 artikla
   Suositusten puolueetonta esittämistä koskevat yleiset velvollisuudet
   1.   Suosituksia tuottavien henkilöiden on varmistettava, että niiden suositukset täyttävät seuraavat vaatimukset:
   
               a)
            
            
               tosiasiat erottuvat selvästi tulkinnoista, arvioista, mielipiteistä ja muuntyyppisistä tiedoista, jotka eivät ole tosiasioita;
            
         
               b)
            
            
               kaikki olennaiset ja merkittävät tietolähteet mainitaan selkeästi ja näkyvästi;
            
         
               c)
            
            
               kaikki tietolähteet ovat luotettavia, tai, jos lähteen luotettavuutta epäillään, tämä mainitaan selvästi;
            
         
               d)
            
            
               kaikki arviot, ennusteet ja hintatavoitteet on selkeästi ja näkyvästi mainittu sellaisiksi, ja niitä tuotettaessa tai käytettäessä tehdyt olennaiset oletukset ilmoitetaan;
            
         
               e)
            
            
               päivämäärä ja kellonaika, jona suosituksen tuottaminen on saatu päätökseen, ilmoitetaan selkeästi ja näkyvästi.
            
         2.   Jos 1 kohdan b tai e alakohdassa edellytettyjen tietojen julkistaminen on kohtuutonta ottaen huomioon suosituksen pituus tai muoto, mukaan luettuina tapaukset, joissa suositus ei ole kirjallinen ja se esitetään esimerkiksi kokousten, kiertueiden tai audio- tai videokokousten välityksellä tai radiossa, televisiossa tai verkkosivuilla esittävien haastattelujen välityksellä, suosituksia tuottavan henkilön on ilmoitettava suosituksessa, mistä tarvittavat tiedot ovat suoraan, helposti ja maksutta suosituksen vastaanottajien saatavilla.
   3.   Suosituksia tuottavien henkilöiden on perusteltava jokainen tuottamansa suositus toimivaltaiselle viranomaiselle sen pyynnöstä.
   4 artikla
   Suositusten puolueetonta esittämistä koskevat lisävelvollisuudet, joita sovelletaan asetuksen (EU) N:o 596/2014 3 artiklan 1 kohdan 34 alakohdan i alakohdassa tarkoitettuihin henkilöihin sekä asiantuntijoihin
   1.   Asetuksen (EU) N:o 596/2014 3 artiklan 1 kohdan 34 alakohdan i alakohdassa tarkoitettujen henkilöiden sekä asiantuntijoiden on 3 artiklassa säädettyjen tietojen lisäksi sisällytettävä suositukseen seuraavat tiedot selkeällä ja näkyvällä tavalla:
   
               a)
            
            
               jos suositus on julkistettu liikkeeseenlaskijalle, jota suositus suoraan tai välillisesti koskee, ja sitä on myöhemmin muutettu, tätä seikkaa koskeva maininta;
            
         
               b)
            
            
               tiivistelmä arvostusperusteista tai -menetelmästä ja niiden taustaoletuksista, joita on käytetty rahoitusvälineen tai liikkeeseenlaskijan arvioimisessa tai rahoitusvälineen hintatavoitteen asettamisessa sekä selvitys ja tiivistelmä arvostuksen, menetelmän tai taustaoletusten kaikista muutoksista;
            
         
               c)
            
            
               tieto siitä, mistä paikasta arvostusta tai menetelmää ja taustaoletuksia koskevat tarkat tiedot ovat suoraan ja helposti saatavissa, jos suosituksia tuottava henkilö ei ole käyttänyt omisteisia malleja;
            
         
               d)
            
            
               tieto siitä, mistä paikasta omisteisia malleja koskevat tarkat tiedot ovat suoraan ja helposti saatavissa, jos suosituksia tuottava henkilö on käyttänyt omisteisia malleja;
            
         
               e)
            
            
               riittävä selvitys annettujen suositusten, kuten osta-, myy- tai pidä-suositusten, merkityksestä ja sen sijoituksen kestosta, jota suositus koskee, sekä asianmukainen riskivaroitus, joka sisältää oletuksia koskevan herkkyysanalyysin;
            
         
               f)
            
            
               viitetieto suosituksen suunnitellusta päivitystiheydestä;
            
         
               g)
            
            
               tieto kaikkien suosituksessa mainittujen rahoitusvälineiden hintojen päivämäärästä ja kellonajasta;
            
         
               h)
            
            
               jos suositus poikkeaa samaa rahoitusvälinettä tai liikkeeseenlaskijaa koskevista kyseisten henkilöiden (sekä asiantuntijoiden) antamista suosituksista, joita on levitetty edeltävien 12 kuukauden aikana, tieto kyseisestä muutoksesta (kyseisistä muutoksista) sekä kyseisen aiemman suosituksen päivämäärä; ja
            
         
               i)
            
            
               luettelo, jossa mainitaan kaikki kyseisten henkilöiden (sekä asiantuntijoiden) kustakin rahoitusvälineestä tai liikkeeseenlaskijasta antamat suositukset, joita on levitetty edeltävien 12 kuukauden aikana, ja joka sisältää seuraavat tiedot jokaisesta suosituksesta: levittämispäivä, 2 artiklan 1 kohdan a alakohdassa tarkoitetun luonnollisen henkilön tai tarkoitettujen luonnollisten henkilöiden henkilöllisyys, hintatavoite ja asiaankuuluva markkinahinta levittämisajankohtana, suosituksen sisältö sekä hintatavoitteen tai suosituksen voimassaoloaika.
            
         2.   Jos 1 kohdan b, e tai i alakohdassa edellytettyjen tietojen julkistaminen on kohtuutonta ottaen huomioon suosituksen pituus tai muoto, mukaan luettuina tapaukset, joissa suositus ei ole kirjallinen ja se esitetään esimerkiksi kokousten, kiertueiden tai audio- tai videokokousten välityksellä tai radiossa, televisiossa tai verkkosivuilla esittävien haastattelujen välityksellä, suosituksia tuottavan henkilön on ilmoitettava suosituksessa, mistä tarvittavat tiedot ovat suoraan, helposti ja maksutta suosituksen vastaanottajien saatavilla.
   5 artikla
   Etujen tai eturistiriitojen julkistamista koskevat yleiset velvollisuudet
   1.   Suosituksia tuottavien henkilöiden on julkistettava suosituksissaan kaikki suhteet ja olosuhteet, joiden voidaan kohtuudella odottaa heikentävän suosituksen puolueettomuutta, mukaan luettuina kyseisten henkilöiden tai kaikkien kyseisten henkilöiden palveluksessa työsopimuksen perusteella tai muutoin toimivien ja suosituksen tuottamiseen osallistuneiden luonnollisten henkilöiden tai oikeushenkilöiden edut tai eturistiriidat, jotka liittyvät rahoitusvälineeseen tai liikkeeseenlaskijaan, jota suositus suoraan tai välillisesti koskee.
   2.   Jos 1 kohdassa tarkoitettu suosituksia tuottava henkilö on oikeushenkilö, 1 kohdan mukaisesti julkistettaviin tietoihin on sisällyttävä myös kaikkien samaan konserniin kuuluvien henkilöiden edut tai eturistiriidat, jotka ovat
   
               a)
            
            
               suosituksen tuottamiseen osallistuvien henkilöiden tiedossa tai joiden voidaan kohtuudella odottaa olevan kyseisten henkilöiden tiedossa; tai
            
         
               b)
            
            
               ovat sellaisten henkilöiden tiedossa, jotka eivät osallistu suosituksen tuottamiseen mutta joilla on mahdollisuus tutustua suositukseen ennen sen valmistumista tai jolla voidaan kohtuudella odottaa olevan tämä mahdollisuus.
            
         3.   Jos 1 kohdassa tarkoitettu suosituksia tuottava henkilö on luonnollinen henkilö, 1 kohdan mukaisesti julkistettaviin tietoihin on sisällyttävä myös kaikkien kyseisen henkilön lähipiiriin kuuluvien henkilöiden edut tai eturistiriidat.
   6 artikla
   Lisävelvollisuudet, jotka koskevat asetuksen (EU) N:o 596/2014 3 artiklan 1 kohdan 34 alakohdan i alakohdassa tarkoitettujen henkilöiden sekä asiantuntijoiden julkistamia etuja tai eturistiriitoja
   1.   Asetuksen (EU) N:o 596/2014 3 artiklan 1 kohdan 34 alakohdan i alakohdassa tarkoitetun henkilön sekä asiantuntijan on 5 artiklassa edellytettyjen tietojen lisäksi sisällytettävä suositukseen seuraavat tiedot siihen liikkeeseenlaskijaan liittyvistä eduistaan ja eturistiriidoistaan, jota suositus suoraan tai välillisesti koskee:
   
               a)
            
            
               jos kyseisellä henkilöllä on pitkä tai lyhyt nettopositio, joka ylittää 0,5 prosentin raja-arvon liikkeeseenlaskijan koko liikkeeseenlasketusta osakepääomasta ja joka on laskettu asetuksen (EU) N:o 236/2012 3 artiklan ja komission delegoidun asetuksen (EU) N:o 918/2012 (6) III ja IV luvun mukaisesti, tätä seikkaa koskeva maininta, jossa täsmennetään, onko nettopositio pitkä vai lyhyt;
            
         
               b)
            
            
               jos liikkeeseenlaskijalla on hallussaan yli 5 prosentin osuus koko liikkeeseenlasketusta osakepääomastaan, tätä seikkaa koskeva maininta;
            
         
               c)
            
            
               jos suosituksen tuottava henkilö tai kyseisen henkilön kanssa samaan konserniin kuuluva muu henkilö:
               
                           i)
                        
                        
                           on liikkeeseenlaskijan rahoitusvälineiden markkinatakaaja tai likviditeetin tarjoaja, tätä seikkaa koskeva maininta;
                        
                     
                           ii)
                        
                        
                           on toiminut pääjärjestäjänä tai järjestäjänä jossakin liikkeeseenlaskijan rahoitusvälineiden julkistetussa liikkeeseenlaskussa edeltävien 12 kuukauden aikana, tätä seikkaa koskeva maininta;
                        
                     
                           iii)
                        
                        
                           on sopimuspuolena liikkeeseenlaskijan kanssa tehdyssä sopimuksessa, joka koskee Euroopan parlamentin ja neuvoston direktiivin 2014/65/EU (7) liitteessä I olevissa A ja B osassa vahvistettujen, sijoituspalveluyritysten palvelujen tarjoamista, tätä seikkaa koskeva maininta edellyttäen, ettei tämä johda luottamuksellisten liiketietojen julkistamiseen ja että sopimus on ollut voimassa edeltävien 12 kuukauden ajan tai on samana aikana luonut velvollisuuden maksaa tai saada korvausta;
                        
                     
                           iv)
                        
                        
                           on sopimuspuolena liikkeeseenlaskijan kanssa tehdyssä sopimuksessa, joka koskee suosituksen tuottamista, tätä seikkaa koskeva maininta.
                        
                     
         2.   Jos 1 kohdassa tarkoitettu henkilö on sijoituspalveluyritys, luottolaitos tai sijoituspalveluyrityksen tai luottolaitoksen palveluksessa sopimuksen perusteella, työsopimus mukaan luettuna, tai muutoin toimiva luonnollinen henkilö tai oikeushenkilö, kyseisen henkilön on 1 kohdassa säädettyjen tietojen lisäksi sisällytettävä suositukseen seuraavat tiedot:
   
               a)
            
            
               kuvaus tehokkaista sisäisistä organisaatio- ja hallintojärjestelyistä ja kaikista tiedonkulun esteistä, jotka se on ottanut käyttöön suosituksia koskevien eturistiriitojen estämiseksi ja välttämiseksi;
            
         
               b)
            
            
               jos sen palveluksessa työsopimuksen perusteella tai muutoin toimivien ja suosituksen tuottamiseen osallistuneiden luonnollisten henkilöiden tai oikeushenkilöiden palkitseminen on suoraan sidoksissa direktiivin 2014/65/EU liitteessä I olevissa A ja B osassa vahvistettuihin sijoituspalveluyritysten palveluihin sisältyviin liiketoimiin tai muuntyyppisiin liiketoimiin, joita se tai samaan konserniin kuuluva oikeushenkilö toteuttaa, tai kaupankäyntimaksuihin, joita se tai samaan konserniin kuuluva oikeushenkilö saa, tätä seikkaa koskeva maininta;
            
         
               c)
            
            
               tieto osakkeiden hankintahinnasta ja -päivästä, jos ensimmäisessä alakohdassa tarkoitetun henkilön palveluksessa työsopimuksen perusteella tai muutoin toimivat ja suosituksen tuottamiseen osallistuneet luonnolliset henkilöt vastaanottavat tai ostavat sen liikkeeseenlaskijan osakkeita, jota suositus suoraan tai välillisesti koskee, ennen kyseisten osakkeiden tarjoamista yleisölle.
            
         3.   Jos 1 kohdassa tarkoitettu henkilö on sijoituspalveluyritys, luottolaitos tai sijoituspalveluyrityksen tai luottolaitoksen palveluksessa sopimuksen perusteella, työsopimus mukaan luettuna, tai muutoin toimiva luonnollinen henkilö tai oikeushenkilö, kyseisen henkilön on julkaistava neljännesvuosittain kaikkien osta-, pidä- ja myy-suositusten tai vastaavien suositusten osuus edeltävien 12 kuukauden aikana sekä sellaisten kyseisiä luokkia vastaavien liikkeeseenlaskijoiden osuus, joille kyseinen henkilö on edeltävien 12 kuukauden aikana tarjonnut direktiivin 2014/65/EU liitteessä I olevissa A ja B osassa vahvistettuja sijoituspalveluyritysten olennaisia palveluja.
   4.   Jos 1 ja 2 kohdassa tarkoitettujen tietojen julkistaminen on kohtuutonta ottaen huomioon suosituksen pituus tai muoto, mukaan luettuina tapaukset, joissa suositus ei ole kirjallinen ja se esitetään esimerkiksi kokousten, kiertueiden tai audio- tai videokokousten välityksellä tai radiossa, televisiossa tai verkkosivuilla esittävien haastattelujen välityksellä, suosituksia tuottavan henkilön on ilmoitettava suosituksessa, mistä tarvittavat tiedot ovat suoraan, helposti ja maksutta suosituksen vastaanottajien saatavilla.
   7 artikla
   Tuottajan suorittama suositusten levittäminen
   Jos suosituksia tuottava henkilö levittää jotakin tuottamaansa suositusta, kyseisen henkilön on sisällytettävä suositukseen sen ensimmäisen levittämisen päivämäärä ja kellonaika.
   III LUKU
   
      KOLMANSIEN OSAPUOLTEN TUOTTAMINEN SUOSITUSTEN LEVITTÄMINEN
   
   8 artikla
   Suositusten levittämisjärjestelyt
   1.   Henkilöt, jotka levittävät kolmannen osapuolen tuottamia suosituksia, on ilmoitettava suositusten vastaanottajille seuraavat tiedot:
   
               a)
            
            
               oma henkilöllisyytensä selvällä ja näkyvällä tavalla;
            
         
               b)
            
            
               kaikki suhteet ja olosuhteet, joiden voidaan kohtuudella odottaa heikentävän suosituksen puolueettomuutta, mukaan luettuina edut tai eturistiriidat, jotka liittyvät rahoitusvälineisiin tai liikkeeseenlaskijaan, jota suositus suoraan tai välillisesti koskee;
            
         
               c)
            
            
               suosituksen ensimmäisen levittämisen päivämäärä ja kellonaika.
            
         2.   Jos 1 kohdassa tarkoitettu henkilö on sijoituspalveluyritys, luottolaitos tai sijoituspalveluyrityksen tai luottolaitoksen palveluksessa sopimuksen perusteella, työsopimus mukaan luettuna, tai muutoin toimiva luonnollinen henkilö tai oikeushenkilö, kyseisen henkilön on 1 kohdassa säädettyjen tietojen lisäksi ilmoitettava suositusten vastaanottajille seuraavat tiedot:
   
               a)
            
            
               asianomaisen toimivaltaisen viranomaisen tunnistetiedot;
            
         
               b)
            
            
               omat etunsa tai eturistiriitansa 5 artiklan ja 6 artiklan 1 ja 2 kohdan mukaisesti, paitsi jos kyseinen henkilö toimii samassa konsernissa tuotettujen suositusten levityskanavana käyttämättä levitettävän suosituksen valintaan liittyvää harkintavaltaa.
            
         9 artikla
   Suositusta koskevan tiivistelmän tai otteen levittämistä koskevat lisäjärjestelyt
   1.   Henkilöiden, jotka levittävät kolmannen osapuolen tuottamaa suositusta koskevaa tiivistelmää tai otetta, on 8 artiklassa säädettyjen tietojen lisäksi varmistettava, että tiivistelmä tai ote:
   
               a)
            
            
               on selkeä eikä johda harhaan;
            
         
               b)
            
            
               tunnistetaan tiivistelmäksi tai otteeksi;
            
         
               c)
            
            
               sisältää alkuperäistä suositusta koskevat selkeät tunnistetiedot.
            
         2.   Edellä 1 kohdassa tarkoitettujen henkilöiden on varmistettava myös, että 2–6 artiklassa säädetyt suosituksen tuottajaa koskevat tiedot asetetaan saataville joko suoraan itse tiivistelmässä tai otteessa taikka viittauksena paikkaan, jossa tiedot ovat suositusta koskevan tiivistelmän tai otteen vastaanottajien saatavilla maksutta.
   10 artikla
   Olennaisesti muutettujen suositusten levittämistä koskevat lisäjärjestelyt
   1.   Henkilöiden, jotka levittävät olennaisesti muutettua kolmannen osapuolen tuottamaa suositusta on 8 artiklassa säädettyjen tietojen lisäksi varmistettava, että olennaisen muutoksen yksityiskohdat ilmoitetaan suosituksessa selkeästi.
   2.   Edellä 1 kohdassa tarkoitettujen henkilöiden on täytettävä 2–5 artiklan vaatimukset olennaisen muutoksen osalta ja lisättävä olennaisesti muutettuun suositukseen viittaus paikkaan, jossa 2–6 artiklassa säädetyt alkuperäisen suosituksen tuottajaa koskevat tiedot ovat olennaisesti muutetun suosituksen vastaanottajien saatavilla maksutta.
   IV LUKU
   
      LOPPUSÄÄNNÖKSET
   
   11 artikla
   Voimaantulo
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Sitä sovelletaan 3 päivästä heinäkuuta 2016.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä maaliskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 1.
   
      (2)  Euroopan parlamentin ja neuvoston asetus (EU) N:o 236/2012, annettu 14 päivänä maaliskuuta 2012, lyhyeksimyynnistä ja tietyistä luottoriskinvaihtosopimuksiin liittyvistä kysymyksistä (EUVL L 86, 24.3.2012, s. 1).
   
      (3)  Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31).
   
      (4)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
   
      (5)  Euroopan parlamentin ja neuvoston direktiivi 2013/34/EU, annettu 26 päivänä kesäkuuta 2013, tietyntyyppisten yritysten vuositilinpäätöksistä, konsernitilinpäätöksistä ja niihin liittyvistä kertomuksista, Euroopan parlamentin ja neuvoston direktiivin 2006/43/EY muuttamisesta ja neuvoston direktiivien 78/660/ETY ja 83/349/ETY kumoamisesta (EUVL L 182, 29.6.2013, s. 19).
   
      (6)  Komission delegoitu asetus (EU) N:o 918/2012, annettu 5 päivänä heinäkuuta 2012, lyhyeksimyynnistä ja tietyistä luottoriskinvaihtosopimuksiin liittyvistä kysymyksistä annetun Euroopan parlamentin ja neuvoston asetuksen (EU) N:o 236/2012 täydentämisestä määritelmien, nettomääräisten lyhyiden positioiden laskennan, katettujen valtionlainan luottoriskinvaihtosopimusten, ilmoituskynnysarvojen, rajoitusten keskeyttämiseen sovellettavien likviditeettiä koskevien kynnysarvojen, rahoitusvälineiden arvon merkittävän alenemisen sekä epäsuotuisien tapahtumien osalta (EUVL L 274, 9.10.2012, s. 1).
   
      (7)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).